શબ્દે શબ્દે ગાળ અને નામને બદલે ગાળના સંબોધનથી જ ત્યાં વ્યવહાર ચાલતો હોય. બાર ગાઉએ ગાળો બદલાય એ પણ હકીકત છે. મજાની વાત એ છે કે ઘણીખરી ગાળો તો સાસરા પક્ષના સગપણ ઉપર જ બનેલી છે. સાળો, દિયર, સસરા વગેરેને ગાળાવલિમાં સ્થાન છે અને ક્યાંક તો ગાળની પાછળ નો, ની, નું, નાં લગાડીને ગાળો બોલાય અને માતા-પિતાને પણ ગાળો આપી દેવામાં આવે. પરંતુ ટેક્નોલોજીના આ સમયમાં ગાળની જગ્યાએ ‘બીપ’ સાઉન્ડથી આપણે એવા ટેવાયેલા છીએ કે ‘બીપ’ એમ બોલી કે લખીને લોકો ગાળ બોલ્યાની રીલીફ માણી લેતા હોય છે. પણ મનમાં કોઈને ગાળો ભાંડ્યા કરવી એના કરતા ગાળોચ્ચારણ કદાચ નિર્દોષ બાબત ગણાય ?